हाल ही में प्रकाशित एक और पुस्‍तक (हिन्‍दी पट्टी : पतन की पड़ताल) के किस्‍से भी इससे अलग नहीं हैं, बल्कि और भी भयानक व विद्रूप । एक दफ्तरी साहित्यिक आत्‍मा सोफे पर अनशन करके बैठ गई – ‘मुझे आपकी पुस्‍तक चाहिए ही । मैं बिना लिए नहीं जाऊंगा । मैंने उसकी चर्चा बहुत सुनी है ।’ मैंने समझाया, ‘लायब्रेरी में है वहां से ले लो । या कल मैं अपनी लेखकीय प्रति ले आऊंगा ।’ बोले ‘नहीं । मुझे तो सदा के लिए चाहिए । मैं उस पर कुछ काम करना चाहता हूँ ।’ कोई भी लेखक इतने अनुरोध पर फूल उठेगा, लेकिन मैं ऐसे पिघलने लगूं तो सारी तनख्‍वाह पुस्‍तकें बांटने में ही चली जाए । क्‍या साल में दो बार डी.ए. की अप्रत्‍याशित वृद्धि लेने वाले, अपनी पसंद की एक किताब भी नहीं खरीद कर पढ़ सकते ?